ประกาศกรมวิชาการเกษตร
ประกาศกรมวิชาการเกษตร
เรื่อง
เงื่อนไขการนำเข้าผลพลับสดจากเครือรัฐออสเตรเลีย
พ.ศ. ๒๕๕๖
 

กรมวิชาการเกษตรได้วิเคราะห์ความเสี่ยงศัตรูพืชของผลพลับสดนำเข้าเพื่อการค้าจากเครือรัฐออสเตรเลียเสร็จสิ้นแล้ว

อาศัยอำนาจตามความในมาตรา ๘ (๒) และมาตรา ๑๐ แห่งพระราชบัญญัติกักพืช
พ.ศ. ๒๕๐๗ ซึ่งแก้ไขเพิ่มเติมโดยพระราชบัญญัติกักพืช (ฉบับที่ ๓) พ.ศ. ๒๕๕๑
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๒ มาตรา ๓๓ มาตรา ๔๑ และมาตรา ๔๓
ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบัญญัติแห่งกฎหมาย
อธิบดีกรมวิชาการเกษตรโดยคำแนะนำของคณะกรรมการกักพืช จึงออกประกาศเงื่อนไขการนำเข้าผลพลับสดจากเครือรัฐออสเตรเลีย
ดังต่อไปนี้

ข้อ ๑
ประกาศนี้เรียกว่า ประกาศกรมวิชาการเกษตร เรื่อง
เงื่อนไขการนำเข้าผลพลับสดจากเครือรัฐออสเตรเลีย พ.ศ. ๒๕๕๖

ข้อ ๒[๑]
ประกาศนี้ให้ใช้บังคับเมื่อพ้นกำหนดสามสิบวันนับแต่วันประกาศในราชกิจจานุเบกษาเป็นต้นไป

ข้อ ๓ ชนิดพืช
ผลพลับสด (persimmon, Dispyros khaki)

ข้อ ๔
ศัตรูพืชกักกันที่เกี่ยวข้อง
รายชื่อศัตรูพืชกักกันของราชอาณาจักรไทยสำหรับผลพลับสดจากเครือรัฐออสเตรเลียปรากฏตามเอกสารหมายเลข
๑ ท้ายประกาศนี้

ข้อ ๕
หน่วยงานที่รับผิดชอบ
๕.๑ ราชอาณาจักรไทย คือ กรมวิชาการเกษตร
๕.๒ เครือรัฐออสเตรเลีย คือ Department of Agriculture, Fisheries and Forestry ซึ่งต่อไปในประกาศนี้จะเรียกว่า DAFF

ข้อ ๖
การขออนุญาตนำเข้า
ต้องมีใบอนุญาตนำเข้าซึ่งออกให้โดยกรมวิชาการเกษตร

ข้อ ๗ วิธีการขนส่ง
ต้องส่งผลพลับสดมาจากเมืองท่าแห่งหนึ่งในเครือรัฐออสเตรเลียไปยังเมืองท่าปลายทางในราชอาณาจักรไทยในลักษณะเป็นสินค้าขนส่งทางน้ำหรือทางอากาศ

ข้อ ๘ แหล่งปลูก
๘.๑ ผลพลับสดต้องเป็นผลผลิตจากเครือรัฐออสเตรเลีย
และมาจากสวนพลับที่ปลูกเพื่อการค้าซึ่งได้จดทะเบียนภายใต้ระบบที่ DAFF ให้การรับรอง โดยที่ DAFF กำหนดให้เป็นแหล่งปลูกพลับสำหรับส่งออกไปยังราชอาณาจักรไทยและกรมวิชาการเกษตรได้ให้การรับรองแล้วก่อนที่จะส่งออก
๘.๒ ผลพลับสดเฉพาะจากแหล่งปลูกในรัฐต่อไปนี้ในเครือรัฐออสเตรเลียได้รับอนุญาตให้นำเข้ามาในราชอาณาจักรไทย
๘.๒.๑ ควีนส์แลนด์ (Queensland)

ข้อ ๙
ข้อกำหนดสำหรับสวน
๙.๑
สวนพลับทุกสวนในแหล่งปลูกพลับที่กำหนดไว้สำหรับส่งออกไปยังราชอาณาจักรไทยต้องจดทะเบียน
DAFF ต้องดำเนินการสำรวจแบบติดตามศัตรูพืชเพื่อให้แน่ใจว่าผลพลับสดปราศจากศัตรูพืชกักกัน
ต้องมอบบันทึกรายละเอียดการจดทะเบียนสวนพลับให้แก่กรมวิชาการเกษตรเมื่อได้รับการร้องขอ
และต้องดำเนินการพิสูจน์การจดทะเบียนสวนพลับให้เสร็จสิ้นก่อนเริ่มการส่งออก
๙.๒ เกษตรกรเจ้าของสวนพลับที่จดทะเบียนต้องปฏิบัติหลักเกษตรดีที่เหมาะสมในสวนพลับ
โดยต้องรักษาความสะอาดสวนพลับ
และต้องมีการบริหารจัดการศัตรูพืชแบบผสมผสานหรือมีมาตรการอื่น ๆ
ในการควบคุมศัตรูพืช ทั้งนี้
เพื่อให้เกิดความมั่นใจว่าศัตรูพืชกักกันได้รับการจัดการอย่างเหมาะสม
๙.๓ DAFF ต้องมอบข้อมูลแผนการบริหารจัดการศัตรูพืชในสวนพลับตลอดฤดูกาลปลูกให้แก่กรมวิชาการเกษตรเมื่อได้รับการร้องขอ

ข้อ ๑๐
ข้อกำหนดสำหรับโรงบรรจุสินค้าหรือสถานที่จัดการสินค้าส่งออก
๑๐.๑ DAFF ต้องจดทะเบียนและติดตามตรวจสอบโรงบรรจุสินค้าหรือสถานที่จัดการสินค้าส่งออกที่จะส่งออกผลพลับสดไปยังราชอาณาจักรไทย
ต้องมอบบันทึกรายละเอียดการจดทะเบียนโรงบรรจุสินค้าหรือสถานที่จัดการสินค้าส่งออกแก่กรมวิชาการเกษตรเมื่อได้รับการร้องขอ
และต้องดำเนินการจดทะเบียนโรงบรรจุสินค้าหรือสถานที่จัดการสินค้าส่งออกให้เสร็จสิ้นก่อนเริ่มการส่งออก
๑๐.๒ โรงบรรจุสินค้าหรือสถานที่จัดการสินค้าส่งออกต้องนำผลพลับสดมาจากสวนพลับที่จดทะเบียนซึ่งปลูกเพื่อการค้าจากแหล่งปลูกที่กำหนดเท่านั้น
ทั้งนี้
เพื่อให้สามารถดำเนินการตรวจสอบย้อนกลับแหล่งที่มาของผลพลับสดที่ส่งออกได้อย่างรวดเร็ว
โรงบรรจุสินค้าหรือสถานที่จัดการสินค้าส่งออกต้องเก็บบันทึกรายชื่อเกษตรกรเจ้าของสวนพลับซึ่งส่งผลพลับสดออกไปยังราชอาณาจักรไทย
และต้องมอบข้อมูลเหล่านี้ให้แก่กรมวิชาการเกษตรเมื่อได้รับการร้องขอ
๑๐.๓ โรงบรรจุสินค้าหรือสถานที่จัดการสินค้าส่งออกต้องจัดทำเอกสาร
มาตรฐาน กระบวนการดำเนินงาน ซึ่งแสดงรายละเอียดขั้นตอนเกี่ยวกับการคัดขนาด
การจัดการ และการบรรจุผลพลับสด
๑๐.๔ DAFF ต้องดำเนินการตรวจสอบระบบของโรงบรรจุสินค้าหรือสถานที่จัดการสินค้าส่งออกก่อนจดทะเบียนโรงบรรจุสินค้าหรือสถานที่จัดการสินค้าส่งออกนั้น
และต้องตรวจสอบระบบเป็นประจำทุกปี โรงบรรจุสินค้าหรือสถานที่จัดการสินค้าส่งออกต้องรับผิดชอบในการเก็บรักษาข้อมูลต่าง
ๆ ทั้งหมด
๑๐.๕
การกำจัดศัตรูพืชด้วยความเย็นก่อนส่งออกเพื่อกำจัดศัตรูพืชกักกันต้องดำเนินการภายในโรงบรรจุสินค้าหรือสถานที่จัดการสินค้าส่งออกที่จดทะเบียนเท่านั้น
๑๐.๖ การตรวจผลพลับสดว่าปราศจากศัตรูพืชกักกันต้องดำเนินการภายในโรงบรรจุสินค้าหรือสถานที่จัดการสินค้าส่งออกที่จดทะเบียนเท่านั้น

ข้อ ๑๑
ข้อกำหนดสำหรับการกำจัดศัตรูพืช
๑๑.๑
ต้องกำจัดแมลงวันผลไม้ในผลพลับสดด้วยวิธีกำจัดศัตรูพืชด้านสุขอนามัยพืช วิธีกำจัดศัตรูพืชด้วยความเย็นดังต่อไปนี้ได้รับการยอมรับว่าเป็นวิธีกำจัดศัตรูพืชด้านสุขอนามัยพืชสำหรับกำจัดแมลงวันผลไม้
Jarvis fruit fly (Bactrocera jarvisi), lesser Queensland fruit fly (Bactrocera neohumeralis) และ Queensland fruit fly (Bactrocera tryoni) ในผลพลับสด
อุณหภูมิตรงบริเวณกึ่งกลางผล
ระยะเวลา
(จำนวนวันติดต่อกัน)
๐
  องศาเซลเซียส (๓๒ องศาฟาเรนไฮต์) หรือต่ำกว่า
๑๓ วัน
  หรือมากกว่า
๐.๕๖
  องศาเซลเซียส (๓๓ องศาฟาเรนไฮต์) หรือต่ำกว่า
๑๔ วัน
  หรือมากกว่า
๑.๑๑
  องศาเซลเซียส (๓๔ องศาฟาเรนไฮต์) หรือต่ำกว่า
๑๘ วัน
  หรือมากกว่า
๑.๖๗
  องศาเซลเซียส (๓๕ องศาฟาเรนไฮต์) หรือต่ำกว่า
๒๐ วัน
  หรือมากกว่า
๒.๒๒
  องศาเซลเซียส (๓๖ องศาฟาเรนไฮต์) หรือต่ำกว่า
๒๒ วัน
  หรือมากกว่า
๑๑.๒ การกำจัดศัตรูพืชด้วยความเย็นสามารถดำเนินการได้ทั้งก่อนส่งออก
หรือระหว่างขนส่ง สำหรับการกำจัดศัตรูพืชด้วยความเย็นระหว่างขนส่งนั้น
อาจจะดำเนินการเพียงบางส่วน ซึ่งเป็นการกำจัดศัตรูพืชด้วยความเย็นก่อนส่งออกโดยเริ่มต้นดำเนินการในเครือรัฐออสเตรเลียและการกำจัดศัตรูพืชด้วยความเย็นจะเสร็จสิ้นสมบูรณ์ระหว่างขนส่ง
ในกรณีที่การกำจัดศัตรูพืชด้วยความเย็นเกิดล้มเหลวระหว่างขนส่ง
การกำจัดศัตรูพืชด้วยความเย็นอาจจะดำเนินการให้เสร็จสิ้นสมบูรณ์ได้เมื่อสินค้านั้นถึงจุดหมายปลายทาง
๑๑.๓
การส่งออกผลพลับสดซึ่งต้องผ่านการกำจัดศัตรูพืชด้วยความเย็นระหว่างขนส่งนั้นต้องลดอุณหภูมิผลพลับสดตรงบริเวณกึ่งกลางผลให้ต่ำลงถึงระดับเดียวกันกับหรือต่ำกว่าอุณหภูมิเป้าหมายที่กำหนดสำหรับกำจัดแมลงวันผลไม้เป็นการล่วงหน้าก่อนขนถ่ายผลพลับสดเข้าตู้ขนส่งสินค้า ทั้งนี้ เพื่อให้มั่นใจว่าอุณหภูมิผลพลับสดได้ลดต่ำลงถึงระดับที่เหมาะสม
ก่อนเริ่มต้นกระบวนการกำจัดศัตรูพืชด้วยความเย็น
และต้องรักษาระดับอุณหภูมิของผลพลับสดให้คงที่ติดต่อกันตลอดไป
๑๑.๔ การประเมินผลการกำจัดศัตรูพืชด้วยความเย็นทั้งกรณีการกำจัดศัตรูพืชด้วยความเย็นก่อนส่งออก
และการกำจัดศัตรูพืชด้วยความเย็นระหว่างขนส่ง
จะประเมินจากอุณหภูมิของแท่งวัดอุณหภูมิผลไม้เท่านั้น
โดยไม่นำอุณหภูมิจากแท่งวัดอุณหภูมิอากาศมาประกอบการประเมินผลประสิทธิภาพของการกำจัดศัตรูพืชด้วยความเย็น

ข้อ ๑๒
ข้อกำหนดสำหรับการกำจัดศัตรูพืชด้วยความเย็นก่อนส่งออก
๑๒.๑
การกำจัดศัตรูพืชด้วยความเย็นก่อนส่งออกต้องอยู่ภายใต้การกำกับดูแลของ DAFF โดยต้องดำเนินการในห้องเย็นสำหรับกำจัดศัตรูพืชซึ่งได้รับการรับรองจาก DAFF และกรมวิชาการเกษตร ผลพลับสดสำหรับส่งออกไปยังราชอาณาจักรไทยอาจจะทำการกำจัดศัตรูพืชด้วยความเย็นควบคู่ไปพร้อมกับผลพลับสดที่ส่งออกไปยังประเทศอื่นได้
๑๒.๒ ถ้าผลพลับสดต้องผ่านการกำจัดศัตรูพืชด้วยความเย็นก่อนส่งออก DAFF ต้องมั่นใจว่าได้ปฏิบัติเป็นไปตามเงื่อนไขที่กำหนดซึ่งระบุไว้ในเอกสารหมายเลข
๒ ท้ายประกาศนี้

ข้อ ๑๓
ข้อกำหนดสำหรับการกำจัดศัตรูพืชด้วยความเย็นระหว่างขนส่ง
๑๓.๑
การกำจัดศัตรูพืชด้วยความเย็นระหว่างขนส่งเป็นการกำจัดศัตรูพืชด้วยความเย็นโดยดำเนินการในตู้ขนส่งสินค้าระหว่างขนส่งสินค้า
๑๓.๒ การกำจัดศัตรูพืชด้วยความเย็นระหว่างขนส่งซึ่งดำเนินการในตู้ขนส่งสินค้านั้น
อาจจะเริ่มต้นกระบวนการตั้งแต่ตู้ขนส่งสินค้าอยู่บนบกและเสร็จสิ้นในช่วงระหว่างขนส่ง
หรือเสร็จสิ้นเมื่อตู้ขนส่งสินค้าไปถึงปลายทาง
๑๓.๓ ถ้าผลพลับสดต้องผ่านการกำจัดศัตรูพืชด้วยความเย็นระหว่างขนส่ง DAFF ต้องมั่นใจว่าได้ปฏิบัติเป็นไปตามเงื่อนไขที่กำหนดซึ่งระบุไว้ในเอกสารหมายเลข
๓ ท้ายประกาศนี้ นอกจากนี้
ต้องมีใบรับรองการเทียบมาตรฐานของแท่งวัดอุณหภูมิตามเอกสารหมายเลข ๔ ท้ายประกาศนี้
แนบมาพร้อมกับสินค้าด้วยทุกครั้ง

ข้อ ๑๔
ข้อกำหนดสำหรับบรรจุภัณฑ์และฉลาก
๑๔.๑ บรรจุภัณฑ์อาจทำด้วยกระดาษลูกฟูก
โพลีสไตรีน พลาสติก หรือลังแบบต่าง ๆ ที่ทำจากไม้
โดยบรรจุภัณฑ์เหล่านี้ผลิตจากวัสดุที่ใช้แล้วนำกลับมาใช้ใหม่หรือเป็นวัสดุใหม่
กรณีที่ใช้บรรจุภัณฑ์เป็นกล่องกระดาษหรือพลาสติก
บรรจุภัณฑ์เหล่านี้ต้องสะอาดและใหม่เท่านั้น
๑๔.๒ ต้องบรรจุผลพลับสดในบรรจุภัณฑ์ซึ่งต้องไม่มีการปะปนของดิน ทราย
และชิ้นส่วนของพืช เช่น ใบ ก้าน เศษซากพืช เป็นต้น
หรือสิ่งอื่นใดที่มีศักยภาพนำพาศัตรูพืชกักกันได้
๑๔.๓ สำหรับผลพลับสดส่งออกทางอากาศ
ต้องบรรจุผลพลับสดให้เป็นไปตามเงื่อนไขข้อหนึ่งข้อใด ดังต่อไปนี้
๑๔.๓.๑ ต้องบรรจุผลพลับสดในถุงตาข่ายแล้วถึงนำผลพลับสดบรรจุในบรรจุภัณฑ์ขนาดของตาข่ายแต่ละรูต้องมีเส้นผ่านศูนย์กลางไม่เกิน
๑.๖ มิลลิเมตร
๑๔.๓.๒
ต้องบรรจุผลพลับสดในบรรจุภัณฑ์เมื่อปิดสนิทแล้วต้องปิดช่องระบายอากาศทั้งหมดบนบรรจุภัณฑ์ด้วยตาข่าย
ขนาดของตาข่ายแต่ละรูต้องมีเส้นผ่านศูนย์กลางไม่เกิน ๑.๖ มิลลิเมตร
๑๔.๓.๓
ต้องบรรจุผลพลับสดในบรรจุภัณฑ์ซึ่งเมื่อมัดรวมกันหรือมัดรวมกันแล้ววางบนแท่นวาง
ต้องห่อหุ้มบรรจุภัณฑ์ทั้งหมดด้วยตาข่ายหรือพลาสติก
ถ้าใช้ตาข่ายขนาดของตาข่ายแต่ละรูต้องมีเส้นผ่านศูนย์กลางไม่เกิน ๑.๖ มิลลิเมตร
๑๔.๔ สำหรับผลพลับสดส่งออกทางน้ำ ผลพลับสดซึ่งบรรจุในบรรจุภัณฑ์ขนส่งโดยตู้ขนส่งสินค้า
ไม่ว่าบรรจุภัณฑ์จะมัดรวมกันหรือมัดรวมกันแล้ววางบนแท่นวางจะได้รับการยกเว้นไม่ต้องปฏิบัติตามข้อกำหนดในข้อ
๑๔.๓
๑๔.๕
ต้องแสดงข้อมูลที่จำเป็นบนบรรจุภัณฑ์เพื่อให้การตรวจสอบย้อนกลับเป็นไปได้อย่างรวดเร็ว
แต่อย่างไรก็ตาม อย่างน้อยที่สุดต้องมีข้อมูลดังต่อไปนี้เป็นภาษาอังกฤษบนแต่ละบรรจุภัณฑ์
ได้แก่ Produce of Australia, Name of exporting company, Name of fruit (common name), Packinghouse registration number หรือ Export establishment registration number และ Orchard registration number
๑๔.๖
กรณีขนส่งผลพลับสดมายังราชอาณาจักรไทยโดยบรรจุผลพลับสดในบรรจุภัณฑ์แยกเป็นกล่องโดยไม่ได้มัดรวมกัน
ต้องมีข้อความต่อไปนี้ EXPORT TO THAILAND ปรากฏอย่างชัดเจนบนบรรจุภัณฑ์แต่ละกล่อง แต่อย่างไรก็ดี
กรณีขนส่งผลพลับสดมายังราชอาณาจักรไทยโดยบรรจุผลพลับสดในบรรจุภัณฑ์ที่ถูกมัดรวมกันวางบนแท่นวาง
อนุญาตให้มีข้อความต่อไปนี้ EXPORT TO
THAILAND ปรากฏอย่างชัดเจนบนแต่ละด้านได้
๑๔.๗
ผลพลับสดที่ส่งไปยังราชอาณาจักรไทยโดยมีการใช้บรรจุภัณฑ์ที่ทำจากไม้ต้องเป็นไปตามข้อกำหนดในมาตรฐานระหว่างประเทศว่าด้วยมาตรการสุขอนามัยพืช
ฉบับที่ ๑๕ เรื่อง กฎข้อบังคับว่าด้วยวัสดุบรรจุภัณฑ์ไม้ในทางการค้าระหว่างประเทศ

ข้อ ๑๕ การตรวจส่งออก
๑๕.๑
ต้องสุ่มตรวจผลพลับสดก่อนส่งออกตามกระบวนการที่เหมาะสมอย่างเป็นทางการและต้องปราศจากศัตรูพืชกักกันตามที่ระบุไว้ในเอกสารหมายเลข
๑ ท้ายประกาศนี้
๑๕.๒ ในกรณีตรวจพบศัตรูพืชกักกันที่ระบุไว้ในเอกสารหมายเลข ๑
ท้ายประกาศนี้ ต้องดำเนินการตามมาตรการ ดังต่อไปนี้
๑๕.๒.๑ ถ้าตรวจพบศัตรูพืชกักกันที่มีชีวิตบนผลพลับสด ได้แก่
แมลงวันผลไม้ ต้องปฏิเสธการส่งออกผลพลับสดทั้งหมดไปยังราชอาณาจักรไทย
๑๕.๒.๒ ถ้าตรวจพบศัตรูพืชกักกันชนิดอื่น ๆ
ที่มีชีวิตนอกเหนือจากแมลงวันผลไม้ ผลพลับสดทั้งหมดจะส่งออกไปยังราชอาณาจักรไทยได้ต่อเมื่อได้ดำเนินการกำจัดศัตรูพืชหรือขจัดศัตรูพืชเหล่านั้นให้หมดสิ้นแล้ว
๑๕.๓ ต้องดำเนินการกำจัดศัตรูพืชกักกันตามที่ระบุไว้ในข้อ ๑๑

ข้อ ๑๖
การรับรองสุขอนามัยพืช
๑๖.๑ ต้องมีใบรับรองสุขอนามัยพืชซึ่งออกให้โดย DAFF กำกับมาด้วย
โดยต้นฉบับใบรับรองสุขอนามัยพืชต้องแนบมาพร้อมกับสินค้าทุกครั้งที่ส่งไปยังราชอาณาจักรไทยและต้องระบุข้อความเพิ่มเติม
ดังต่อไปนี้ The consignment of persimmon fruit was produced and prepared for export in accordance with the conditions for import of persimmon fruit from Australia to Thailand
๑๖.๒ การกำจัดศัตรูพืชด้วยความเย็นก่อนส่งออก
ถ้าผลพลับสดผ่านการกำจัดศัตรูพืชด้วยความเย็นก่อนส่งออก
ต้องระบุรายละเอียดของโรงงานกำจัดศัตรูพืชด้วยความเย็น อุณหภูมิ และระยะเวลาที่ใช้
(จำนวนวันที่ต่อเนื่องกัน) ลงบนใบรับรองสุขอนามัยพืชในส่วนที่เหมาะสม
๑๖.๓ การกำจัดศัตรูพืชด้วยความเย็นระหว่างขนส่ง
๑๖.๓.๑
ถ้าผลพลับสดได้รับการกำจัดศัตรูพืชด้วยความเย็นระหว่างขนส่งต้องระบุข้อความเพิ่มเติมในใบรับรองสุขอนามัยพืช
ดังต่อไปนี้ DAFF has supervised the calibration and the placement of fruit sensors into the fruit within the container (s) in accordance with the conditions for import of persimmon fruit from Australia to Thailand and cold disinfestation treatment has been initiated
๑๖.๓.๒
ต้องมีต้นฉบับใบรับรองการเทียบมาตรฐานของแท่งวัดอุณหภูมิตามเอกสารหมายเลข ๔
ท้ายประกาศนี้ แนบมาพร้อมกับใบรับรองสุขอนามัยพืช
๑๖.๔ ต้องระบุชื่อสามัญและชื่อวิทยาศาสตร์ของผลพลับสด
หมายเลขตู้ขนส่งสินค้าและหมายเลขผนึกปิดตู้ขนส่งสินค้า (สำหรับการขนส่งทางน้ำ)
ในใบรับรองสุขอนามัยพืช

ข้อ ๑๗ การตรวจนำเข้า
๑๗.๑ เมื่อผลพลับสดมาถึงด่านนำเข้าในราชอาณาจักรไทย
การตรวจนำเข้าผลพลับสดจะดำเนินการหลังจากเจ้าหน้าที่ได้ตรวจสอบยืนยันความถูกต้องของเอกสารทั้งหมดที่แนบมาพร้อมกับสินค้า
๑๗.๒ เจ้าหน้าที่จะสุ่มตัวอย่างผลพลับสดและตรวจสอบเพื่อยืนยันว่ามีศัตรูพืชหรือไม่
ถ้าตรวจพบศัตรูพืชมีชีวิตจะส่งตัวอย่างศัตรูพืชไปยังห้องปฏิบัติการเพื่อจำแนกชนิด
และต้องกักผลพลับสดไว้จนกว่าจะทราบผลจากห้องปฏิบัติการ
๑๗.๓ ถ้ามีผลพลับสดนำเข้าจำนวนน้อยกว่า ๑,๐๐๐ ผล ต้องสุ่มตรวจผลพลับสดจำนวน ๔๕๐ ผล หรือสุ่มตรวจผลพลับสดทั้งหมด
ถ้ามีผลพลับสดจำนวนเท่ากับหรือมากกว่า ๑,๐๐๐ ผล
ต้องสุ่มตรวจผลพลับสด จำนวน ๖๐๐ ผล
๑๗.๔
ในกรณีตรวจพบศัตรูพืชกักกันของราชอาณาจักรไทยตามที่ระบุไว้ในเอกสารหมายเลข ๑
ท้ายประกาศนี้ระหว่างการสุ่มตรวจผลพลับสด ต้องดำเนินการตามมาตรการ ดังต่อไปนี้
๑๗.๔.๑ แมลงวันผลไม้
(๑) ถ้าตรวจพบศัตรูพืชกักกันที่มีชีวิต ได้แก่ แมลงวันผลไม้ ผลพลับสดทั้งหมดต้องถูกส่งกลับหรือทำลายโดยผู้นำเข้าต้องเป็นผู้รับผิดชอบค่าใช้จ่าย
กรมวิชาการเกษตรจะแจ้งผลการตรวจให้ DAFF ทราบและระงับการนำเข้าโดยทันที
(๒) DAFF ต้องตรวจสอบสาเหตุของเหตุการณ์ที่เกิดขึ้นโดยทันทีและเสนอมาตรการแก้ไข
กรมวิชาการเกษตรจะยกเลิกมาตรการระงับการนำเข้า
เมื่อมีคำอธิบายที่ชัดเจนถึงสาเหตุและมีการดำเนินมาตรการแก้ไขจนเป็นที่ยอมรับของกรมวิชาการเกษตร
๑๗.๔.๒ ถ้าตรวจพบศัตรูพืชกักกันชนิดอื่น ๆ ที่มีชีวิตนอกเหนือจากแมลงวันผลไม้
ผลพลับสดทั้งหมดจะถูกส่งกลับ ทำลาย หรือกำจัดศัตรูพืชเหล่านั้นด้วยวิธีที่เหมาะสม
(ถ้ามีวิธีการกำจัด) โดยผู้นำเข้าต้องเป็นผู้รับผิดชอบค่าใช้จ่าย
๑๗.๕
ถ้าตรวจพบสิ่งมีชีวิตชนิดอื่นที่ไม่มีรายชื่อปรากฏในเอกสารหมายเลข ๑ ท้ายประกาศนี้
ที่มีศักยภาพเป็นศัตรูพืชกักกันของราชอาณาจักรไทย ต้องส่งกลับ ทำลาย
หรือกำจัดศัตรูพืชบนผลพลับสดด้วยวิธีการที่เหมาะสม (ถ้ามีวิธีการกำจัด)
โดยผู้นำเข้าต้องเป็นผู้รับผิดชอบค่าใช้จ่าย
กรมวิชาการเกษตรมีสิทธิระงับการนำเข้าผลพลับสดจากช่องทางการนำเข้านั้นเป็นการชั่วคราวจนกว่าการประเมินความเสี่ยงศัตรูพืชที่ตรวจพบนั้นได้ดำเนินการแล้วเสร็จ
๑๗.๖ กรมวิชาการเกษตรมีสิทธิสั่งให้ส่งผลพลับสดกลับหรือทำลาย
โดยผู้นำเข้าต้องเป็นผู้รับผิดชอบค่าใช้จ่าย
ถ้าพบกรณีใดกรณีหนึ่งดังต่อไปนี้เกิดขึ้น
๑๗.๖.๑ การกำจัดศัตรูพืชด้วยความเย็นไม่สมบูรณ์
๑๗.๖.๒ ประตูตู้ขนส่งสินค้าปิดไม่สนิท
๑๗.๖.๓ ผนึกปิดตู้ขนส่งสินค้าถูกทำลาย หรือถูกสับเปลี่ยน
หรือหมายเลขไม่ตรงตามที่ระบุไว้ในใบรับรองสุขอนามัยพืช
๑๗.๖.๔ เสียบแท่งวัดอุณหภูมิผลไม้เลยออกนอกผลพลับสด
หรือแท่งวัดอุณหภูมิผลไม้ไม่อยู่ตรงตำแหน่งที่กำหนด หรือผลพลับสดที่เสียบด้วยแท่งวัดอุณหภูมิเป็นแผลแตกหรือเกิดรอยเปิด
๑๗.๖.๕ ฉลากบนบรรจุภัณฑ์ไม่มี ไม่ถูกต้อง หรือไม่สมบูรณ์

ข้อ ๑๘
การประเมินกระบวนการส่งออก
๑๘.๑ การส่งออกผลพลับสดจากแหล่งปลูกที่ระบุไว้ในข้อ ๘
ในเครือรัฐออสเตรเลียไปยังราชอาณาจักรไทย จะเริ่มดำเนินการได้หลังจากที่กรมวิชาการเกษตรได้ทำการประเมินกระบวนการตรวจรับรองส่งออกแล้วเท่านั้น
โดยเครือรัฐออสเตรเลียต้องเป็นผู้รับผิดชอบค่าใช้จ่ายทั้งหมด
๑๘.๒ ในกรณีที่มีการระงับการนำเข้า
หากกรมวิชาการเกษตรพิจารณาแล้วเห็นว่ามีความจำเป็นอาจส่งเจ้าหน้าที่เดินทางไปประเมินกระบวนการตรวจรับรองส่งออกในเครือรัฐออสเตรเลียก่อนจะตัดสินใจอนุญาตให้นำเข้าผลพลับสดได้อีกต่อไป
โดยเครือรัฐออสเตรเลียต้องเป็นผู้รับผิดชอบค่าใช้จ่ายทั้งหมด


ประกาศ
ณ วันที่ ๒๗ พฤษภาคม พ.ศ. ๒๕๕๖
ดำรงค์ จิระสุทัศน์
อธิบดีกรมวิชาการเกษตร
[เอกสารแนบท้าย]

๑. รายชื่อศัตรูพืชกักกันของผลพลับสดจากเครือรัฐออสเตรเลีย แนบท้ายประกาศกรมวิชาการเกษตร
เรื่อง เงื่อนไขการนำเข้าผลพลับสดจากเครือรัฐออสเตรเลีย พ.ศ. ๒๕๕๖ (เอกสารหมายเลข
๑)
๒. ข้อกำหนดสำหรับการกำจัดศัตรูพืชด้วยความเย็นก่อนส่งออก แนบท้ายประกาศกรมวิชาการเกษตร
เรื่อง เงื่อนไขการนำเข้าผลพลับสดจากเครือรัฐออสเตรเลีย พ.ศ. ๒๕๕๖ (เอกสารหมายเลข
๒)
๓. ข้อกำหนดสำหรับการกำจัดศัตรูพืชด้วยความเย็นระหว่างขนส่ง แนบท้ายประกาศกรมวิชาการเกษตร
เรื่อง เงื่อนไขการนำเข้าผลพลับสดจากเครือรัฐออสเตรเลีย พ.ศ. ๒๕๕๖ (เอกสารหมายเลข
๓)
๔. ใบรับรองการเทียบมาตรฐานของแท่งวัดอุณหภูมิสำหรับการกำจัดศัตรูพืชด้วยความเย็นระหว่างขนส่งในตู้ขนส่งสินค้า
สำหรับราชอาณาจักรไทย แนบท้ายประกาศกรมวิชาการเกษตร เรื่อง
เงื่อนไขการนำเข้าผลพลับสดจากเครือรัฐออสเตรเลีย พ.ศ. ๒๕๕๖ (เอกสารหมายเลข ๔)

(ดูข้อมูลจากภาพกฎหมาย)















ปริยานุช/ผู้จัดทำ
๒๕ มิถุนายน
๒๕๕๖

อุษมล/ผู้ตรวจ
๒๘ มิถุนายน
๒๕๕๖


[๑] ราชกิจจานุเบกษา
เล่ม ๑๓๐/ตอนพิเศษ ๗๓ ง/หน้า ๓๘/๒๐ มิถุนายน ๒๕๕๖